钦定古今图书集成/明伦汇编/官常典/第795卷 > 乌林答与
## 钦定古今图书集成/明伦汇编/官常典/第795卷 > 乌林答与

按《金史》本传：答与本名合住，大名路纳邻必刺，猛安
人。充奉职奉御，尚食局直长，兼顿舍，除监察御史，累
官武胜军节度使，北京按察转运使，太子詹事，武卫
军都指挥使。贞祐二年，知东平府事，权宣抚副使，改
西安军节度使，入为兵部尚书。上言：“按察转运司拘
榷钱谷，纠弹非违，此平时之治法。今四方兵动，民心
未定，军士动见刻削，乞权罢按察及劝农使。”又曰：“东平屯兵万馀，可运滨盐易粮刍给之。”又曰：“潼关及黄
河津要，将校皆出卒伍，类庸懦不可用，乞选材武者
代之。”又曰：“兖、曹、濮、濬诸郡，皆可屯重兵。”敕州县官劝
民力穑，至于防秋，则清野保城下。尚书省竟不施行。
新制，科买军器材物，稽缓者并的决“与奏，有司必督
责趣办，民将不堪，可量罚月俸。”从之。坐前在陕州市
物亏直，降郑州防御使。寻召为拱卫直都指挥使，复
为兵部尚书。兴定三年卒。